Groot druiweboer sterf ná motorfiets-ongeluk | Netwerk24
Groot druiweboer sterf ná motorfiets-ongeluk
Deur Nadine Theron 27 Maart 2018 19:23
Michael Laubscher en sy vrou, Jana.Foto: Facebook
Die voorsitter van die Suid-Afrikaanse tafeldruifbedryf (Sati), Michael Laubscher (40), is Maandagaand ná 'n motorfietsongeluk dood.
Laubscher, 'n boer van die Hexriviervallei, kom volgens Clayton Swart van Sati uit 'n familie met 'n ryk geskiedenis van tafeldruifprodusente. Hy is in Mei 2014 as die voorsitter van Sati aangewys en het Suid-Afrika se tafeldruifbedryf gereeld oorsee verteenwoordig.
Laubscher was twee weke gelede in 'n ernstige motorfietsongeluk betrokke tussen sy huis in die Hexriviervallei en sy plaas in Worcester.
"Ná 'n dapper stryd is hy gisteraand (26 Maart) in 'n Paarlse hospitaal aan sy beserings en komplikasies daarvan dood," lui 'n verklaring van Sati.
'n Vragmotor het glo vroegaand op 8 Maart net buite Worcester voor hom ingedraai.
Laubscher word deur Sati onthou "as 'n bedryfsleier, produsent en kollega wat altyd die belange van die bedryf en sy medemens eerste gestel het".
Hy laat sy vrou, Jana, en vier jong kinders van tussen drie en 11 jaar oud agter.
"Ons wens sy gesin, familielede, kollegas en vriende alle sterkte toe in hierdie moeilike tyd. Ons vra dat julle by ons aansluit om sy gesin en familie in jul gebede te hou," lui Sati se verklaring.
Begrafnis- en ander reëlings is nog nie gefinaliseer nie.
Volgens Swart kry Sati navrae van handelsmedia oor die wêreld heen – van Europa tot Asië – oor Laubscher se dood.